Pelotasas (upė)
Pelotasas (port. Rio Pelotas 'valčių upė') – upė pietų Brazilijoje; kairioji Urugvajaus upės ištaka. Prasideda Sera Žeralo kalnuose, ~1500 m aukštyje, San Žoakino nacionaliniame parke, Santa Katarinos valstijoje, Bon Žardin da Seros savivaldybėje. Vingiuoja kalnuotomis vietovėmis į vakarus ir šiaurės vakarus, beveik per visą ilgį sudaro Santa Katarinos–Pietų Rio Grandės sieną. Netoli Barasauno susilieja su Kanoasu ir sudaro Urugvajaus upę. Didžiausi intakai: Kontasas, Serkinija, Turosas, Santana, Sokoras, Fradė, Bernardo Žozė (kairieji), Invernadinjas, Lava Tudas, Pelotinjasas, Vakas Gordasas, Portoinsas (dešinieji). Žemupyje upė patvenkta, sudarytas Bara Grandės hidroelektrinės tvenkinys (94 km²). Vietomis laivuojama. Didesnių gyvenviečių pakrantėse nėra.